રિઝર્વ બેંક ઓફ ઈન્ડિયા દ્વારા હજુ મોંઘવારીના જોખમે રેપો રેટ અને સીઆરઆર યથાવત રાખવામાં આવ્યા છતાં આર્થિક વિકાસને વેગ આપવા પરોક્ષ પગલાં તરીકે એસએલઆરમાં અડધો ટકો ઘટાડો કરતાં અને ચાલુ વર્ષમાં ૫.૫ ટકાનો આર્થિક-જીડીપી વિકાસ શકય હોવાનું પોઝિટીવ નિવેદન કરતાં શેરોમાં વિદેશી ફંડો-એફઆઈઆઈઝે ઓલ રાઉન્ડ આક્રમક લેવાલી વધારી હતી. રિઝર્વ બેંેકે ધિરાણ નીતિની સમીક્ષા જાહેર કરતાં પૂર્વે અમેરિકી ડોલર સામે રૃપિયો વધુ મજબૂત થવા ઉપરાંત એશીયાના બજારોની મજબૂતી અને કોર્પોરેટ પરિણામોની સીઝનમાં એકંદર સારા પરિણામો છતાં આરંભમાં તેજીના ખેલાડીઓને ગભરાવવાનો પ્રયાસ કરાયો હતો. જે ધિરાણ નીતિ જાહેર થયા બાદ વનસાઈડ તેજીમાં બેંકિંગ શેરો છોડીને અન્ય ઓટોમોબાઈલ, સિમેન્ટ શેરોમાં ફંડોએ ધૂમ ખરીદી કરતાં અને મેટલ-માઈનીંગ, ફાર્મા શેરોમાં લેવાલીએ સેન્સેક્સ ૧૮૪.૮૫ પોઈન્ટના ઉછાળે ૨૫,૯૦૮.૦૧ અને નિફટી સ્પોટ ૬૨.૯૦ પોઈન્ટ ઉછળીને ૭૭૪૬.૫૫ની ઊંચાઈએ બંધ રહ્યા હતા.